CELEX: 32021D0219(02)
Language: et
Date: 2021-02-17 00:00:00
Title: Komisjoni otsus, 17. veebruar 2021, millega teavitatakse Kameruni Vabariiki tema võimalikust liigitamisest koostööd mittetegevaks kolmandaks riigiks ebaseadusliku, teatamata ja reguleerimata kalapüügi vastases võitluses (teatavaks tehtud numbri C(2021) 981 all) 2021/C 59 I/01

19.2.2021   
               
               
                  ET
               
               
                  Euroopa Liidu Teataja
               
               
                  CI 59/1
               
            
         KOMISJONI OTSUS,
         17. veebruar 2021,
         millega teavitatakse Kameruni Vabariiki tema võimalikust liigitamisest koostööd mittetegevaks kolmandaks riigiks ebaseadusliku, teatamata ja reguleerimata kalapüügi vastases võitluses
         
            
               (teatavaks tehtud numbri C(2021) 981 all)
            
         
         (2021/C 59 I/01)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse nõukogu 29. septembri 2008. aasta määrust (EÜ) nr 1005/2008, millega luuakse ühenduse süsteem ebaseadusliku, teatamata ja reguleerimata kalapüügi vältimiseks, ärahoidmiseks ja lõpetamiseks ning muudetakse määrusi (EMÜ) nr 2847/93, (EÜ) nr 1936/2001 ja (EÜ) nr 601/2004 ning tunnistatakse kehtetuks määrused (EÜ) nr 1093/94 ja (EÜ) nr 1447/1999 (1) (edaspidi „ETR-kalapüügi määrus“), eriti selle artiklit 32,
         ning arvestades järgmist:
         1.   SISSEJUHATUS
         
         
                     (1)
                  
                  
                     ETR-kalapüügi määrusega on kehtestatud liidu süsteem ebaseadusliku, teatamata ja reguleerimata kalapüügi (edaspidi „ETR-kalapüük“) vältimiseks, ärahoidmiseks ja lõpetamiseks.
                  
               
                     (2)
                  
                  
                     ETR-kalapüügi määruse VI peatükis on sätestatud koostööd mittetegevate kolmandate riikide kindlaksmääramise, selliseks riigiks liigitatud kolmandatele riikidele suunatud demaršide, selliste riikide nimekirja koostamise ja avalikustamise, sellisest nimekirjast kustutamise ning erakorraliste meetmete võtmise kord.
                  
               
                     (3)
                  
                  
                     ETR-kalapüügi määruse artikli 31 kohaselt peab komisjon määrama kindlaks kolmandad riigid, kes on tema hinnangul ETR-kalapüügi vastases võitluses koostööd mittetegevad kolmandad riigid. Kolmas riik liigitatakse koostööd mittetegevaks riigiks, kui ta lipu-, sadama-, ranniku- või turustusriigina ei täida rahvusvahelisest õigusest tulenevaid kohustusi võtta meetmeid ETR-kalapüügi vältimiseks, ärahoidmiseks ja lõpetamiseks.
                  
               
                     (4)
                  
                  
                     Enne kui kolmas riik kooskõlas ETR-kalapüügi määruse artikliga 31 koostööd mittetegevaks kolmandaks riigiks liigitatakse, peab komisjon asjaomast kolmandat riiki vastavalt kõnealuse määruse artiklile 32 teavitama riigi võimalikust liigitamisest koostööd mittetegevate riikide hulka. See teavitamine on esialgne.
                  
               
                     (5)
                  
                  
                     Teavitamine peab põhinema ETR-kalapüügi määruse artiklis 31 sätestatud kriteeriumidel. Samuti peab komisjon teavitatud kolmandate riikide puhul arvesse võtma kõiki ETR-kalapüügi määruse artiklis 32 sätestatud demarše. Eelkõige peab komisjon lisama teatesse sellise liigitamise aluseks olevad olulised faktid ja kaalutlused ning andma kõnealustele riikidele võimaluse vastata ja esitada tõendusmaterjali sellise liigitamise ümberlükkamiseks või vajaduse korral tegevuskava olukorra parandamiseks ja ülevaate selleks võetud meetmetest. Komisjon peab andma teavitatud kolmandatele riikidele piisavalt aega teatele vastamiseks ja mõistlikult aega olukorra parandamiseks.
                  
               
                     (6)
                  
                  
                     ETR-kalapüügi määruse artikli 31 kohane koostööd mittetegevaks kolmandaks riigiks liigitamine peab põhinema kogu artikli 31 lõikes 2 sätestatud teabe läbivaatamisel. See põhineb ETR-kalapüügi määruse kohaselt saadud teabel või vajaduse korral mis tahes muul asjakohasel teabel, nagu püügiandmed, riiklikelt statistikaorganisatsioonidelt ja muudest usaldusväärsetest allikatest saadud kaubandusteave, laevaregistrid ja andmebaasid, püügidokumendid või statistiliste dokumentide programmid ja piirkondlike kalandusorganisatsioonide vastuvõetud ETR-kalapüügiga tegelevate laevade nimekirjad ning kogu muu sadamatest ja püügipiirkondadest saadud asjakohane teave.
                  
               
                     (7)
                  
                  
                     Kooskõlas ETR-kalapüügi määruse artikliga 33 koostab nõukogu koostööd mittetegevate kolmandate riikide nimekirja. Nende riikide suhtes kohaldatakse muu hulgas ETR-kalapüügi määruse artiklis 38 sätestatud meetmeid.
                  
               
                     (8)
                  
                  
                     ETR-kalapüügi määruse artikli 20 lõike 1 kohaselt tunnistatakse kolmandast riigist lipuriigi kinnitatud püügisertifikaadid vastuvõetavaks tingimusel, et asjaomane lipuriik on komisjonile teatanud õigusnormide ning kaitse- ja majandamismeetmete rakendamise, kontrollimise ja täitmise tagamise korrast, mida selle riigi kalalaevad peavad täitma.
                  
               
                     (9)
                  
                  
                     ETR-kalapüügi määruse artikli 20 lõike 4 kohaselt peab komisjon tegema kolmandate riikidega halduskoostööd valdkondades, mis on seotud kõnealuse määruse püügisertifikaate käsitlevate sätete rakendamisega.
                  
               2.   MENETLUS KAMERUNI VABARIIGI SUHTES
         
         
                     (10)
                  
                  
                     Kameruni Vabariik (edaspidi „Kamerun“) esitas ETR-kalapüügi määruse artikli 20 kohase lipuriigi teatise ja komisjon tunnistas selle vastuvõetavaks 15. juulil 2009.
                  
               
                     (11)
                  
                  
                     2019. aasta augustis algatas komisjon menetluse ETR-kalapüügi vastase võitluse raames Kameruni ametiasutustega halduskoostöö tegemiseks. See koostöö hõlmas eelkõige kalalaevadele Kameruni riikkondsuse andmise tingimusi, riigis kehtivat korda kalalaevade registreerimiseks riigi territooriumil, riigi lipu all sõitmise õiguse tingimusi ja sellest tulenevaid kontrollisüsteeme. Sellega kaasnes kirjalik teabevahetus ametiasutustega, mille käigus komisjon kogus ja kontrollis kogu vajalikuks peetavat teavet, nagu Kameruni lipu all registreeritud laevade nimekiri ja Kameruni pädevatelt asutustelt kalapüügilitsentsi saanud laevade nimekiri, et hinnata, millises ulatuses Kamerun täidab oma rahvusvahelisi kohustusi ETR-kalapüügi vastase võitluse valdkonnas.
                  
               
                     (12)
                  
                  
                     Kamerun on ratifitseerinud Ühinenud Rahvaste Organisatsiooni 1982. aasta mereõiguse konventsiooni (UNCLOS) (2). Kamerun ei ole ühegi piirkondliku kalandusorganisatsiooni lepinguosaline ega lepinguväline koostööpartner.
                  
               
                     (13)
                  
                  
                     Komisjon kogus ja analüüsis kogu vajalikku teavet, näiteks piirkondlike kalandusorganisatsioonide avaldatud teavet, sadamariikide ametiasutuste poolt ETR-kalapüügi vastases võitluses tehtava koostöö raames edastatud teavet, avatud ja usaldusväärsetest andmebaasidest saadud teavet ning avalikult kättesaadavat teavet, et hinnata, kas Kamerun täidab oma rahvusvahelisest õigusest tulenevaid rahvusvahelisi lipu-, sadama-, ranniku- või turustusriigi kohustusi.
                  
               3.   KAMERUNI VÕIMALIK LIIGITAMINE KOOSTÖÖD MITTETEGEVAKS KOLMANDAKS RIIGIKS
         
         
                     (14)
                  
                  
                     Komisjon analüüsis ETR-kalapüügi määruse artikli 31 lõike 3 kohaselt Kameruni kohustusi lipu-, sadama-, ranniku- või turustusriigina. Selle läbivaatamise eesmärgil võttis komisjon arvesse kriteeriume, mis on sätestatud ETR-kalapüügi määruse artikli 31 lõigetes 4–7.
                  
               3.1.   ETR-kalapüügi ja ETR-kalapüügist saadud toodete kaubavoogude kordumise vastu võetavad meetmed (ETR-kalapüügi määruse artikli 31 lõige 4)
         
         
                     (15)
                  
                  
                     Komisjon analüüsis vastavalt ETR-kalapüügi määruse artikli 31 lõike 4 punktile a meetmeid, mida Kamerun on võtnud seoses mis tahes korduva ETR-kalapüügiga, millega tegelevad või mida toetavad tema lipu all sõitvad kalalaevad või tema kodanikud või tema merevetes tegutsevad või tema sadamaid kasutavad kalalaevad.
                  
               
                     (16)
                  
                  
                     Komisjon tegi India Ookeani Tuunikomisjoni (IOTC) ETR-kalapüügiga tegelevate laevade nimekirjast saadud teabe ja Kameruni asjaomaste ametiasutuste esitatud teabe põhjal kindlaks, et pärast nende kandmist IOTC ETR-kalapüügiga tegelevate laevade nimekirja (3) sõitsid Kameruni lipu all järgmised laevad: UTHAIWAN (endise nimega WISDOM SEA REEFER, IMO nr 7637527), SEA VIEW (endise nimega AL WESAM 2, IMO nr 8692342) ja SEA WIND (endise nimega AL WESAM 1, IMO nr 8692354) (4).
                  
               
                     (17)
                  
                  
                     Kameruni ametiasutused kinnitasid komisjonile, et need laevad on pärast nende kandmist IOTC ETR-kalapüügiga tegelevate laevade nimekirja sõitnud Kameruni lipu all.
                  
               
                     (18)
                  
                  
                     Lisaks on ETR-kalapüügiga tegelevate laevade nimekirja kantud laev AL WESAM 5 nime PROGRESO all ümber registreeritud Kameruni lipu alla ning seepärast on IOTC ETR-kalapüügiga tegelevate laevade nimekirja 2020. aasta novembris vastavalt muudetud (5).
                  
               
                     (19)
                  
                  
                     Sellega seoses ei hõlma Kamerunis enne kalalaeva registreerimist kohaldatavad menetlused põhjalikku eelhindamist, kas laev on varem järginud ja kas ta on suuteline järgima kohaldatavaid eeskirju ja rahvusvahelisi meetmeid, ega piirkondlike kalandusorganisatsioonide vastuvõetud ETR-kalapüügiga tegelevate laevade nimekirjade kontrollimist, nagu on ette nähtud ETR-kalapüügi vältimise, ärahoidmise ja lõpetamise rahvusvahelise tegevuskava (edaspidi „ETR-kalapüügi vastane rahvusvaheline tegevuskava“) (6) punktidega 36 ja 42. Selle tulemusena võib juhtuda, et Kameruni lipu all sõitvad laevad tegelevad ETR-kalapüügiga.
                  
               
                     (20)
                  
                  
                     Seda näitab ka asjaolu, et kalalaev UTHAIWAN sõitis endiselt ka Hondurase lipu all, kuigi Kamerun oli selle enda lipu alla registreerinud. Hondurase ametiasutused kinnitasid seda IOTC-le saadetud teates (7). Selline olukord on vastuolus ÜRO mereõiguse konventsiooni artikli 92 lõikega 2, milles on sätestatud, et laevad ei tohi sõita rohkem kui ühe riigi lipu all, vastasel juhul võib neid käsitada riikkondsuseta laevadena.
                  
               
                     (21)
                  
                  
                     Kameruni ametiasutuste esitatud teabe põhjal on komisjon ka kindlaks teinud, et Kameruni lipu all sõitvate registreeritud laevade nimekirja ei ole peetud nõuetekohaselt. Ametiasutused on kinnitanud, et Kameruni lipu all sõidab kalalaevu (UTHAIWAN, MAYI SEIS IMO nr 8803630), mis ei ole kantud komisjonile esitatud registreeritud laevade nimekirja, millele on osutatud põhjenduses 11. Lisaks näib teabe põhjal, mille komisjoni avatud andmebaasidest kogus, et 2019. ja 2020. aastal on Kameruni lipu alla registreeritud vähemalt 12 kalalaeva, (8) mis ei ole kantud komisjonile esitatud nimekirja. See Kameruni ametiasutuste tegevus on vastuolus ÜRO mereõiguse konventsiooni artikli 94 lõike 2 punktiga a ja ETR-kalapüügi vastase rahvusvahelise tegevuskava punktis 42 esitatud soovitusega, mille kohaselt peaks iga riik pidama laevaregistrit oma lipu all sõitvate laevade nimede ja andmetega. See kinnitab ka, et Kamerunil puudub usaldusväärne ja väljakujunenud kord tema lipu all sõitvate laevade registreerimiseks.
                  
               
                     (22)
                  
                  
                     Lisaks tekitab mitme kalalaeva registreerimine piiratud ajavahemikul (2019. ja 2020. aastal) küsimuse Kameruni ametiasutuste suutlikkuses teha kindlaks tegelik seos Kameruni ja nende laevade vahel, mis rikuvad ÜRO mereõiguse konventsiooni artiklis 91 sätestatud laevade riikkondsuse tingimusi.
                  
               
                     (23)
                  
                  
                     Peale selle näitas avalikult kättesaadav teave, (9) et Kameruni lipu all sõitev laev (OLUTORSKY, IMO nr 8826151) tabati 2020. aastal tegelemas kolmanda riigi vetes ebaseadusliku kalapüügiga. Laev peeti kinni ja rannikuriik määras laeva käitajale trahvi.
                  
               
                     (24)
                  
                  
                     Lisaks peeti 2019. aastal kolmanda riigi sadamas kinni Kameruni lipu all sõitev laev UTHAIWAN ning kõnealuse kolmanda riigi ametiasutused määrasid selle käitajale trahvi sadamasse teavituseta sisenemise ja ETR-kalapüügiga tegelevate laevade nimekirja kuulumise eest (10).
                  
               
                     (25)
                  
                  
                     Pidades silmas eeltoodud põhjendustes esitatud teavet, leidis komisjon, et Kamerun ei täida lipuriigina kohustust kontrollida oma laevastikku ja vältida oma laevastiku tegelemist ETR-kalapüügiga Kameruni jurisdiktsiooni alt välja jäävates vetes. See on vastuolus ÜRO mereõiguse konventsiooni artikli 94 lõigetega 1 ja 2, mille kohaselt peab iga riik tagama tulemuslikult oma jurisdiktsiooni ja kontrolli tema lipu all sõitvate laevade üle. Kamerun ei täitnud seega hoolsuskohustust võtta kasutusele piisavad vahendid ning teha kõik võimalik ja endast olenev, et vältida tema lipu all sõitvate laevade ETR-kalapüüki (11). See ei ole kooskõlas ka ETR-kalapüügi vastase rahvusvahelise tegevuskava punktidega 34 ja 35, milles on ette nähtud, et riigid peaksid tagama, et nende lipu all sõitvad kalalaevad ei tegele ETR-kalapüügiga ega toeta seda, ning tagama ka, et lipuriigid suudavad enne kalalaeva registreerimist täita oma kohustust tagada, et laev ei tegele ETR-kalapüügiga.
                  
               
                     (26)
                  
                  
                     Seetõttu ei saa välistada ka seda, et põhjendustes 16–24 osutatud Kamerunis registreeritud kalalaevad, millel on seega riikkondsus ja õigus sõita Kameruni lipu all, on tegelenud ETR-kalapüügiga või kalapüügiga seotud tegevustega Kameruni jurisdiktsiooni alt välja jäävates piirkondades, sealhulgas kolmandate riikide jurisdiktsiooni alla kuuluvates piirkondades, ning kasutanud kolmandate riikide sadamaid. Lisaks võimaldab Kameruni kontrolli puudumine tema lipu all sõitvate laevade üle sellistel laevadel lossida ja/või ümber laadida kalandustooteid ega saa seega takistada ETR-kalapüügist saadud kalandustoodete sisenemist turgudele.
                  
               
                     (27)
                  
                  
                     Võttes arvesse käesolevas punktis esitatud kaalutlusi ning tuginedes kõikidele komisjoni kogutud faktidele, võib vastavalt ETR-kalapüügi määruse artikli 31 lõikele 3 ja artikli 31 lõike 4 punktile a väita, et Kamerun ei ole lipuriigina täitnud rahvusvahelisest õigusest tulenevat kohustust võtta meetmeid ETR-kalapüügi vältimiseks, ärahoidmiseks ja lõpetamiseks.
                  
               
                     (28)
                  
                  
                     Põhjenduses 26 esitatud teabe põhjal tehakse ETR-kalapüügi määruse artikli 31 lõike 3 ja artikli 31 lõike 4 punkti b kohaselt järeldus, et Kamerun ei ole vältinud ETR-kalapüügist saadud kalandustoodete sisenemist turgudele.
                  
               3.2.   Suutmatus teha koostööd ja võtta täitemeetmeid (ETR-kalapüügi määruse artikli 31 lõige 5)
         
         
                     (29)
                  
                  
                     Komisjon analüüsis vastavalt ETR-kalapüügi määruse artikli 31 lõike 5 punktile a koostööd Kameruniga, et teha kindlaks, kas Kameruni ametiasutused on teinud tõhusat koostööd küsimustele vastates, tagasisidet andes või ETR-kalapüüki ja sellega seotud tegevust uurides.
                  
               
                     (30)
                  
                  
                     Komisjonil oli raskusi kontaktide loomisel Kameruni pädevate kalandus- ja merendusasutustega. Lisaks ei ole kõnealused ametiasutused reageerinud komisjoni esitatud nõudmistele ning komisjon on saanud vaid osalised vastused ja tõstatatud küsimuste suhtes on võetud vähe järelmeetmeid. Näiteks ei saanud komisjon arusaadavaid ja põhjalikke selgitusi Kameruni lipu all sõitvate kalalaevade staatuse ja tegevuse ning kalalaevade Kameruni lipu alla registreerimise korra kohta.
                  
               
                     (31)
                  
                  
                     Lisaks sellele ei ole Kamerun tõendanud, et ta teeb seoses kalavarude kaitse ja majandamisega teiste riikide ja asjakohaste piirkondlike kalandusorganisatsioonidega koostööd ning kooskõlastab tegevust laevade suhtes, mis sõidavad tema lipu all ja on kantud selliste organisatsioonide poolt ETR-kalapüügiga tegelevate laevade nimekirja, nagu on sätestatud ETR-kalapüügi vastase rahvusvahelise tegevuskava punktis 28. Kamerun ei ole vastanud ühe liikmesriigi poolt 2020. aastal ETR-kalapüügi määruse artikli 51 kohaselt esitatud vastastikuse abi taotlustele ega teise liikmesriigi poolt 2019. ja 2020. aastal esitatud taotlustele seoses Kameruni lipu all sõitvate kalalaevadega, mis kasutasid Euroopa Liidu sadamaid.
                  
               
                     (32)
                  
                  
                     Vastavalt ETR-kalapüügi määruse artikli 31 lõike 5 punktile b analüüsis komisjon Kameruni võetud täitemeetmeid ETR-kalapüügi vältimiseks, ärahoidmiseks ja lõpetamiseks.
                  
               
                     (33)
                  
                  
                     Komisjoni poolt avatud andmebaasidest kogutud teabe kohaselt ja nagu on märgitud põhjenduses 21, on Kamerun 2019. ja 2020. aastal registreerinud oma lipu alla vähemalt 12 kalalaeva. Kõik need kalalaevad tegutsevad Kameruni jurisdiktsiooni alla kuuluvatest vetest väljaspool. Kuigi komisjon esitas päringu Kamerunis kohaldatava asjakohase õigusraamistiku kohta, ei saanud ta mingit teavet. Avalikest allikatest kättesaadava teabe põhjal tundub, et kehtiv riigisisene kalandusalane õigusakt (Loi n° 94/01 portant régime des forêts, de la faune et de la pêche) (12) ei sisalda konkreetseid sätteid kalalaevade majandamise ja kontrolli kohta Kameruni suveräänsete õiguste või jurisdiktsiooni alla kuuluvates vetes ega tema vetest väljaspool.
                  
               
                     (34)
                  
                  
                     See õigusraamistik ei ole kooskõlas ÜRO mereõiguse konventsiooni artikli 94 lõike 2 punktiga b, milles on sätestatud, et lipuriik kohaldab siseriikliku õiguse alusel jurisdiktsiooni tema lipu all sõitvate laevade suhtes. Lisaks on lipuriigi tulemuslikku tegevust käsitlevate FAO vabatahtlike suuniste (13) punktides 31, 32 ja 33 nõutud, et lipuriigid rakendaksid oma lipu all sõitvate laevade suhtes kontrolli- ja täitekorda, mis muu hulgas võimaldab avastada kohaldatavate õigus- ja haldusnormide ning rahvusvaheliste kaitse- ja majandamismeetmete rikkumisi ning kohaldada rikkujate suhtes asjakohaseid karistusi ja meetmeid. Karistused ja meetmed peavad olema piisavalt karmid, et tõhusalt tagada nõuete täitmine ja hoida ära rikkumised kõikjal, kus need aset leiavad, ning võtma rikkujatelt ära ebaseaduslikust tegevusest saadud kasu.
                  
               
                     (35)
                  
                  
                     Hoolimata tegutsemisest kolmandate riikide jurisdiktsiooni alla kuuluvates piirkondades ei olnud ühtegi põhjenduses 33 nimetatud kalalaeva kantud kalapüügilitsentsi omavate laevade nimekirja, mille Kameruni pädevad asutused 2019. aastal komisjonile esitasid. See olukord ei tundu olevat kooskõlas lipuriigi tegevust käsitlevate FAO vabatahtlike suuniste punktiga 30, millega on ette nähtud, et lipuriigid rakendavad kalapüügiks ja sellega seotud tegevuseks loa andmise korda, ega ka FAO meetmete järgimise kokkuleppe artikli 3 lõikega 2 ja ETR-kalapüügi vastase rahvusvahelise tegevuskava punktiga 45, mille kohaselt peavad riigid tagama, et nende lipu all sõitvatel kalalaevadel, mis püüavad kala nende suveräänsete õiguste või jurisdiktsiooni alt välja jäävates vetes, oleks lipuriigi asjakohaste ametiasutuste väljastatud kehtiv luba.
                  
               
                     (36)
                  
                  
                     Peale selle esitas Kameruni lipu all sõitev kalalaev OCEAN MARIA (IMO nr 8719164), taotledes 2020. aastal sisenemist Euroopa Liidu sadamasse, liikmesriigi ametiasutustele aegunud ja seega kehtetu registreerimisdokumendi. Kuigi enne laeva sadamasse sisenemist esitati ametiasutustele kehtiv tunnistus, näib, et laev jätkas ajavahemikus 4. veebruarist 2020 kuni 13. aprillini 2020 tegutsemist, ehkki tal ei olnud kehtivat registreerimistunnistust. Kameruni ametiasutused ei vastanud komisjoni ega asjaomase liikmesriigi päringutele kõnealuse laeva ja selle staatuse kohta.
                  
               
                     (37)
                  
                  
                     Lisaks on Kamerun komisjonile kinnitanud, et IOTC ETR-kalapüügiga tegelevate laevade nimekirja kantud laevad SEA WIND ja SEA VIEW on ebaseadusliku kalapüügi tõttu registrist kustutatud, ning avalikult kättesaadavast andmebaasist saadud teabe ja muude kolmandate riikide ametiasutuste esitatud teabe kohaselt sõidab IOTC ETR-kalapüügiga tegelevate laevade nimekirja kantud laev UTHAIWAN nüüd ka ühe teise riigi lipu all. Kameruni ametiasutused ei ole siiski komisjonile teatanud muudest kõnealuste ETR-kalapüügiga tegelevate laevade ja nende käitajate suhtes võetud meetmetest. Kalalaevade registrist kustutamine ei ole piisav lipuriigi meede, sest see ei lõpeta ETR-kalapüüki ega taga karistuste või meetmete kohaldamist toimunud ETR-kalapüügi suhtes.
                  
               
                     (38)
                  
                  
                     See on vastuolus soovitusega, et riigid peaksid ETR-kalapüügi suhtes võtma täitmise tagamise meetmeid ja määrama rikkujatele piisavalt karme karistusi, et tulemuslikult vältida ja ära hoida ETR-kalapüüki ja see lõpetada ning võtta rikkujatelt ära sellisest kalapüügist saadud kasu, nagu on kirjeldatud ETR-kalapüügi vastase rahvusvahelise tegevuskava punktis 21, FAO vastutustundliku kalapüügi juhendi punktis 8.2.7 ning lipuriigi tulemuslikku tegevust käsitlevate FAO vabatahtlike suuniste punktides 31–33, 35 ja 38.
                  
               
                     (39)
                  
                  
                     Põhjendustes 33–37 esitatud teabe põhjal tehakse ETR-kalapüügi määruse artikli 31 lõike 5 punkti b kohaselt järeldus, et Kamerun ei ole rakendanud piisavaid täitmise tagamise meetmeid ETR-kalapüügi vältimiseks, ärahoidmiseks ja lõpetamiseks.
                  
               
                     (40)
                  
                  
                     Vastavalt ETR-kalapüügi määruse artikli 31 lõike 5 punktile c analüüsis komisjon asjaomase ETR-kalapüügi esinemise ulatust ja raskusastet.
                  
               
                     (41)
                  
                  
                     Kuigi komisjon rõhutas Kameruni pädevatele asutustele mitme kirjaliku teabevahetuse käigus, et Kameruni lipu all sõitvad kalalaevad on kantud IOTC ETR-kalapüügiga tegelevate laevade nimekirja, kinnitasid Kameruni ametiasutused, et kalalaev UTHAIWAN sõidab Kameruni lipu all, ning ei teatanud, kas selle laeva suhtes võetakse meetmeid. Peale selle ei ole ametiasutused komisjoni teavitanud, et IOTC ETR-kalapüügiga tegelevate laevade nimekirja kantud laevade SEA WIND ja SEA VIEW suhtes oleks enne või pärast nende riiklikust registrist kustutamist meetmeid võetud.
                  
               
                     (42)
                  
                  
                     Kameruni pädevad asutused ei ole ka taganud nõuetekohast koostööd teiste riikide ja rahvusvaheliste organisatsioonidega, nagu on märgitud põhjenduses 31. Lisaks näitab Kameruni laevade kandmine IOTC nimekirja, et Kamerun ei tee lipuriigina teiste asjaomaste riikidega piirkondlike kalavarude majandamise meetmete raames koostööd.
                  
               
                     (43)
                  
                  
                     Võttes arvesse käesolevas punktis esitatud kaalutlusi ning tuginedes kõikidele komisjoni kogutud faktidele ja Kameruni ametiasutuste tehtud avaldustele, võib vastavalt ETR-kalapüügi määruse artikli 31 lõigetele 3 ja 5 väita, et Kamerun ei ole täitnud rahvusvahelisest õigusest tulenevaid kohustusi koostöö ja nõuete täitmise tagamise valdkonnas.
                  
               3.3.   Suutmatus rakendada rahvusvahelisi eeskirju (ETR-kalapüügi määruse artikli 31 lõige 6)
         
         
                     (44)
                  
                  
                     Komisjon analüüsis vastavalt ETR-kalapüügi määruse artikli 31 lõike 6 punktidele a ja b, kas Kamerun on ratifitseerinud asjakohased rahvusvahelised kalandusalased õigusaktid või nendega ühinenud, milline on Kameruni staatus piirkondlike kalandusorganisatsioonide lepinguosalisena ning kas ta on andnud nõusoleku kohaldada nende organisatsioonide kehtestatud kaitse- ja majandamismeetmeid.
                  
               
                     (45)
                  
                  
                     Põhjenduses 12 kirjeldatud ÜRO mereõiguse konventsioon välja arvatud, ei ole Kamerun ratifitseerinud Ühinenud Rahvaste Organisatsiooni 1982. aasta 10. detsembri mereõiguse konventsiooni piirialade kalavarude ja pika rändega kalavarude kaitset ja majandamist käsitlevate sätete rakenduskokkulepet (edaspidi „ÜRO kalavarude kokkulepe“), FAO meetmete järgimise kokkulepet ega FAO 2009. aasta sadamariigi meetmete lepingut.
                  
               
                     (46)
                  
                  
                     See ei ole kooskõlas koostöökohustusega ega kohustusega võtta või teha koostööd, et võtta meetmeid, mis on vajalikud mere elusressursside kaitseks avamerel, nagu on sätestatud ÜRO mereõiguse konventsiooni artiklites 117 ja 118. See koostöö puudumine on vastuolus ka ETR-kalapüügi vastase rahvusvahelise tegevuskava punktis 11 esitatud soovitustega, millega õhutatakse riike esmajärjekorras ratifitseerima ÜRO kalavarude kokkulepet ja FAO meetmete järgimise kokkulepet, need heaks kiitma või nendega ühinema. Samuti on see vastuolus ETR-kalapüügi vastase rahvusvahelise tegevuskava punktiga 14, millega on ette nähtud, et riigid peaksid täielikult ja tõhusalt rakendama FAO vastutustundliku kalapüügi juhendit ning sellega seotud rahvusvahelisi tegevuskavasid.
                  
               
                     (47)
                  
                  
                     Nagu on kirjeldatud põhjenduses 12, ei ole Kamerun ühegi piirkondliku kalandusorganisatsiooni lepinguosaline ega lepinguväline koostööpartner.
                  
               
                     (48)
                  
                  
                     Komisjon analüüsis vastavalt ETR-kalapüügi määruse artikli 31 lõike 6 punktile c, kas Kamerun võis olla seotud mis tahes tegevuse või tegevusetusega, mis võis vähendada kohaldatavate õigus- ja haldusnormide või rahvusvaheliste kaitse- ja majandamismeetmete tõhusust.
                  
               
                     (49)
                  
                  
                     Registreerides Kamerunis IOTC ETR-kalapüügiga tegelevate laevade nimekirja kantud kalalaevu ja andes neile seega õiguse sõita Kameruni lipu all, on Kameruni ametiasutused vähendanud piirkondlike kalandusorganisatsioonide vastuvõetud kaitse- ja majandamismeetmete tõhusust ning läinud vastuollu rahvusvaheliselt kokkulepitud eeskirjadega, nagu FAO meetmete järgimise kokkuleppe artikli 3 lõike 1 punkt a, ÜRO kalavarude kokkuleppe artikli 18 lõige 2, lipuriigi tulemuslikku tegevust käsitlevate FAO vabatahtlike suuniste punkt 35 ning ETR-kalapüügi vastase rahvusvahelise tegevuskava punktid 38 ja 39.
                  
               
                     (50)
                  
                  
                     Võttes arvesse käesolevas punktis esitatud kaalutlusi ning tuginedes kõikidele komisjoni kogutud faktidele ja Kameruni ametiasutuste avaldustele, on vastavalt ETR-kalapüügi määruse artikli 31 lõigetele 3 ja 6 olemas selged viited, et Kamerun ei ole täitnud kõiki rahvusvahelisest õigusest tulenevaid kohustusi seoses rahvusvaheliste haldus- ja õigusnormide ning kaitse- ja majandamismeetmetega.
                  
               3.4.   Arenguriikidele omased piirangud (ETR-kalapüügi määruse artikli 31 lõige 7)
         
         
                     (51)
                  
                  
                     2019. aasta ÜRO inimarengu indeksi (UNHDI) (14) põhjal peeti Kameruni keskmise inimarengutasemega riigiks (153. koht 189 riigi hulgas).
                  
               
                     (52)
                  
                  
                     Ehkki tema laevastiku seire, kontrolli ja järelevalve valdkonnas võib esineda suutlikkusega seotud eripiiranguid, ei õigusta Kameruni arengutasemest tulenevad eripiirangud kõiki eespoolsetes punktides tuvastatud puudusi. See puudutab eelkõige selliste erisätete puudumist riigi õigusraamistikus, mis käsitlevad kalalaevastiku majandamist ning ETR-kalapüügi vastu võitlemist, selle püügi ärahoidmist ja lõpetamist, sealhulgas täitmise tagamise meetmeid, samuti selliste menetluste puudumist, mis tagaksid nõuetekohase kontrolli tema lipu all sõitvate kalalaevade registreerimise üle, ning koostöö puudumist riigi haldusasutuste vahel ja komisjoni, piirkondlike kalandusorganisatsioonide või teiste riikide haldusasutustega.
                  
               
                     (53)
                  
                  
                     Võttes arvesse käesolevas punktis esitatud fakte ning tuginedes kõikidele komisjoni kogutud faktidele ja Kameruni avaldustele, võib vastavalt ETR-kalapüügi määruse artikli 31 lõikele 7 väita, et riigi arengutase võib piirata Kameruni kalamajanduse olukorda ja üldist tulemuslikkust. Kameruni puhul kindlaks tehtud puuduste laadi arvestades ei saa tema arengutasemega siiski õigustada või muul viisil põhjendada koostöö puudumist ja Kameruni kui lipu-, sadama-, ranniku- või turustusriigi üldist kalandusalast tulemuslikkust ega tema ebapiisavat tegevust ETR-kalapüügi vältimisel, ärahoidmisel ja lõpetamisel.
                  
               4.   JÄRELDUS VÕIMALIKU KOOSTÖÖD MITTETEGEVAKS KOLMANDAKS RIIGIKS LIIGITAMISE KOHTA
         
         
                     (54)
                  
                  
                     Võttes arvesse eespool esitatud järeldusi Kameruni suutmatuse kohta täita rahvusvahelisest õigusest tulenevaid lipu-, sadama-, ranniku- või turustusriigi kohustusi ning võtta meetmeid ETR-kalapüügi vältimiseks, ärahoidmiseks ja lõpetamiseks, tuleks Kameruni kooskõlas ETR-kalapüügi määruse artikliga 32 teavitada tema võimalikust liigitamisest riigiks, keda komisjon käsitab ETR-kalapüügi vastases võitluses koostööd mittetegeva kolmanda riigina.
                  
               
                     (55)
                  
                  
                     Samuti peab komisjon rakendama Kameruni suhtes kõiki ETR-kalapüügi määruse artiklis 32 sätestatud demarše. Nõuetekohase haldamise huvides tuleks määrata kindlaks ajavahemik, mille jooksul kõnealune riik saab teatele kirjalikult vastata ja olukorda parandada.
                  
               
                     (56)
                  
                  
                     Kameruni teavitamine tema võimalikust liigitamisest riigiks, keda komisjon käsitab koostööd mittetegeva kolmanda riigina käesoleva otsuse tähenduses, ei välista ega too automaatselt kaasa komisjoni või nõukogu edasisi meetmeid seoses koostööd mittetegevateks kolmandateks riikideks liigitamisega ja asjakohase nimekirja koostamisega,
                  
               ON TEINUD KÄESOLEVA OTSUSE:
         
            Ainus artikkel
            Kameruni teavitatakse tema võimalikust liigitamisest riigiks, keda komisjon käsitab ebaseadusliku, teatamata ja reguleerimata kalapüügi vastases võitluses koostööd mittetegeva kolmanda riigina.
         
         
            Brüssel, 17. veebruar 2021
            
               
                  Komisjoni nimel
               
               
                  komisjoni liige
               
               Virginijus SINKEVIČIUS
            
         
         
            (1)  ELT L 286, 29.10.2008, lk 1.
         
            (2)  https://treaties.un.org/
         
            (3)  https://iotc.org/sites/default/files/documents/compliance/vessel_lists/IUU%20lists/IOTC_IUU_Vessels_List_20200228_EF.pdfhttps://iotc.org/sites/default/files/documents/compliance/vessel_lists/IUU%20lists/IOTC_IUU_Vessels_List_20200228_EF.pdfhttps://www.iotc.org/vessels
         
            (4)  Need laevad on vastastikuse nimekirjadesse kandmise otsuste kohaselt kantud ka siniuim-tuuni kaitse komisjoni (CCSBT), Rahvusvahelise Atlandi Tuunikala Kaitse Komisjoni (ICCAT) ja India ookeani lõunaosa kalanduskokkuleppe (SIOFA) ETR-kalapüügiga tegelevate laevade nimekirja.
         
            (5)  https://www.iotc.org/vessels
         
            (6)  „International Plan of Action to Prevent, Deter and Eliminate Illegal, Unreported and Unregulated Fishing“, ÜRO Toidu- ja Põllumajandusorganisatsioon, 2001.
         
            (7)  https://www.iotc.org/sites/default/files/documents/2019/11/Circular_2019-48_-_Additional_information_re._a_vessel_listed_in_the_IOTC_IUU_Vessels_List.pdf
         
            (8)  OLUTORSKY (IMO nr 8826151), TRONDHEIM (IMO nr 8832112), HELSINGFORS (IMO nr 8033297), SVEABORG (IMO nr 7610414), SEI WHALE (IMO nr 7703950), AVACHINSKY (IMO nr 8138695), FORSA (endise nimega BORNHOLM, IMO nr 8721208), GREY WHALE (IMO nr 7703962), MARSHAL VASILEVSKIY (IMO nr 8033869), FREDERIKSHAMN (IMO nr 8730132), VEGA (endise nimega SKAGEN, IMO nr 8325353), HUMPBACK WHALE (IMO nr 9120281).
         
            (9)  https://urldefense.com/v3/__https://informante.web.na/fish-pirate-detained-and-fined-in-angola/__;!!DOxrgLBm!VoPoXqdWpPNJ9Ig3rrRZj6ppy2uoQrG8idWTKZhTJcaIFOU5ix6cH67OOiErNsF3UCccqQhttps://urldefense.com/v3/__https://informante.web.na/fish-pirate-detained-and-fined-in-angola/__;!!DOxrgLBm!VoPoXqdWpPNJ9Ig3rrRZj6ppy2uoQrG8idWTKZhTJcaIFOU5ix6cH67OOiErNsF3UCccqQhttp://jornaldeangola.sapo.ao/sociedade/navio-de-pesca-retido-foi-ontem-inspeccionado
         
            (10)  https://www.iotc.org/sites/default/files/documents/2019/11/Circular_2019-48_-_Additional_information_re._a_vessel_listed_in_the_IOTC_IUU_Vessels_List.pdf
         
            (11)  Rahvusvaheline Mereõiguse Kohus, kohtuasi nr 21, punkt 129.
         
            (12)  http://www.fao.org/faolex/country-profiles/general-profile/fr/?iso3=CMR
         
            (13)  „Voluntary Guidelines on Flag State Performance“, märts 2014, avaldatud aadressil http://www.fao.org/3/a-i4577t.pdfhttp://www.fao.org/3/a-i4577t.pdf
         
            (14)  http://hdr.undp.org/sites/all/themes/hdr_theme/country-notes/CMR.pdf